Torsten Steinby vuonna 1964.
**Bror Torsten Steinby** (vuoteen 1928 **Rosbäck**; 25. elokuuta 1908 Helsinki – 16. lokakuuta 1995 Helsinki) oli suomalainen toimittaja, tietokirjailija ja historioitsija.

Steinby toimi vuodesta 1960 vuoteen 1974, jolloin jäi eläkkeelle, Hufvudstadsbladetin päätoimittajana, mitä ennen hän työskenteli yhteensä yli kymmenen vuoden ajan lehden toimituspäällikkönä ja päätoimittajan sijaisena. Ennen toimittajanuraansa hän työskenteli helsinkiläisen Läroverket för gossar och flickor -koulun lehtorina ja rehtorina.

Steinby oli koulutukseltaan filosofian tohtori, joksi hän valmistui vuonna 1956 Helsingin yliopistosta. Hänen väitöskirjansa oli nimeltään *Romersk publicistik: Skriftlig nyhetstjänst och opinion under Ciceros tid*. Hän oli muutenkin erityisen kiinnostunut Roomasta ja sen historiasta. Hän kirjoitti Rooma-aiheisia kirjoja, muun muassa teokset *Romerska år och minnen: En bok om Finland i Rom* (1945) ja *Rooman päiviä ja öitä* (1953), ja oli pitkään mukana Suomen Rooman-instituutin (Institutum Romanum Finlandiae) toiminnassa. Hän toimi vuosina 1953–1955 instituutin ensimmäisenä johtajana Roomassa, vuosina 1964–1975 instituuttia ylläpitävän Suomen Rooman-instituutin säätiön hallituksen puheenjohtajana ja vuosina 1983–1984 säätiön valtuuskunnan puheenjohtajana.

Steinbyn kirjalliseen tuotantoon lukeutuvat myös muun muassa teos *Finlands tidningspress: En historik översikt* (1963), joka oli Helsingin Sanomien mukaan ensimmäinen kattava katsaus Suomen sanomalehdistön historiaan, Amos Andersonin kaksiosainen elämäkerta, teokset *Amos Anderson* (1979) ja *Amos Anderson: Press och kultur* (1982), sekä Johan Jakob Nervanderin elämäkerta vuodelta 1991.

Tehtävien Suomen Rooman-instituutissa lisäksi Steinbyn luottamustehtäviin kuuluivat muun muassa Finlands svenska publicistförbundin, STT:n ja Svenska litteratursällskapet i Finlandin hallitusten puheenjohtajuudet.

Steinby sai vuonna 1974 professorin arvonimen ja palkittiin muun muassa Sanomalehtien Liiton myöntämällä Sanomalehdistön kunniamitalilla, jonka hän sai vuonna 1975 kautta aikain toisena henkilönä, ja Ruotsin akatemian Suomi-palkinnolla.

Steinby oli vuodesta 1936 naimisissa kirjailija Gunnel Steinbyn (1909–1982) kanssa. Myös heidän tyttärensä, vuonna 1941 syntynyt Ann-Gerd Steinby, on kirjailija. Torsten Steinby kuoli lokakuussa 1995, 87-vuotiaana, pitkän sairauden jälkeen.

Lähteet
-------

1. 1 2 3 4 5 6 7  Kangosjärvi, Jaakko: Professori Torsten Steinby: Päätoimittaja ja Rooman-tuntija. (Muistokirjoitus.) *Helsingin Sanomat*, 17.10.1995. Artikkelin verkkoversio. Viitattu 29.8.2021.
2. 1 2 3  Steinby, Torsten hakuteoksessa *Uppslagsverket Finland* (2012). (ruotsiksi)
3. ↑   *Mitä Missä Milloin: Kansalaisen vuosikirja 1997*, s. 131. Helsinki: Otava, 1996.
4. ↑  Steinby, Torsten *Biografiskt lexikon för Finland*. Svenska litteratursällskapet i Finland. Viitattu 19.1.2016. (ruotsiksi)
5. ↑  Instituutin ja sen tutkimuksen historia Institutum Romanum Finlandiae. Viitattu 30.1.2011. [vanhentunut linkki]
6. ↑  Säätiön historia Institutum Romanum Finlandiae.  Arkistoitu 13.1.2015. Viitattu 30.1.2011.
7. ↑  Sanomalehdistön kunniamitali Juhani Kaskealalle  13.12.2007. Sanomalehtien Liitto.  Arkistoitu 29.1.2016. Viitattu 30.1.2011.
8. ↑  Ann-Gerd Steinby Schildts & Söderströms. Viitattu 15.11.2012. (ruotsiksi) [vanhentunut linkki]
9. ↑  Ann-Gerd Steinby Mariehamns stadsbibliotek.  Arkistoitu 24.2.2016. Viitattu 15.11.2012. (ruotsiksi)


|  |  |  |  |
| --- | --- | --- | --- |
| HBL:n logo | Edeltäjä:**Egidius Ginström** | **Hufvudstadsbladetin päätoimittaja**1960–1974 | Seuraaja:**Jan-Magnus Jansson** |

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Suomi (KANTO)
* Belgia
* Yhdysvallat
* Ruotsi
* Alankomaat
* Puola
* Vatikaani

 |
|  |
| Henkilöt | 
* Biografiskt Lexikon
* Uppslagsverket Finland

 |
|  |
| Muut | 
* IdRef

 |

 |